બોમ્બધડાકા થયા એ સમાચાર સાંભળીને એક મિત્રની પહેલી પ્રતિક્રિયા હતી – કેટલા મર્યા? કેટલા ઘાયલ થયા? ત્રણ દિવસ ટીવી ચેનલો અને સમાચારપત્રોમાં છવાયેલા રહેલા લોહીયાળ ફોટાઓ, નમાલા રાજકારણીઓ પર ધોવાતા માછલા અને પછી… ફરી વોહી રફ્તાર બેઢંગી. ખરેખર કોઈને દેશની સુરક્ષાની, દોષિતોને સજા કરવાની અથવા વ્યવસ્થાની ખામીઓ શોધી, આવા દુઃખદ બનાવોમાંથી બોધપાઠ લઈને લોકો માટે દેશનો દરેક ખૂણો વધુ સુરક્ષિત બનાવવાની ફિકર અને જવાબદારી છે કે નહીં એ વિષય પર શંકા થાય એવા સંજોગો સર્જાયા છે. અત્યારના સમયે સર્જાઈ રહેલી અંધાધૂંધી ઝડપથી દેશને અધોગતિની દિશામાં ખેંચે છે. દેશના મહત્તમ રેલ્વે સ્ટેશન અને અન્ય અગત્યના સ્થળો પર, જ્યાં રાજકારણીઓની કાયમી અવરજવર નથી અને જ્યાં તેમની સુરક્ષાના પ્રશ્નો ઉભા થતા નથી ત્યાં બીપ કર્યા કરતા કોઈ પણ પોલીસ વગરના દેખાવ પૂરતા લગાડાયેલા મેટલ ડિટેક્ટર જુઓ તો ખ્યાલ આવે કે આપણે કેટલા સુરક્ષિત છીએ. એ એક જ ઉદાહરણ આપણી વ્યવસ્થાની ખામીઓ ઉઘાડી પાડી આપે છે. આવા કેટકેટલા ઉદાહરણો આપણી આસપાસ સહેલાઈથી મળી જશે.